  Анжелика Тихонова Анжелика Тихонова корреспондент «Удмуртия» книгапоттонниын Алла Кузнецовалэсь, Егор Загребинлэсь но Владимир Михайловлэсь удмурт кылын выль бичетъёссэс поттӥзы. Со сярысь ивортодэтъя «Удмуртия» агентстволэн корреспондентэзлы бичетъёслэн редакторзы, ужъюртысь чеберлыко литературая редактор Сергей Матвеев вераз. Книгаос литературалэсь куинь пӧртэм ӧръёссэ басьтӥзы: нылкышно кылбурет, проза но нылпи литература. Алла Кузнецовалэн кылбур бичетэз «Тон мыным улонлэсь но дуно» (12+) нимын потӥз. Сергей Матвеев отчы кылбурчилэсь, ас мылкыдызъя, тужгес чеберъёссэ, устооссэ ужъёссэ бырйиз. Со пусъе, Алла Кузнецова туж шара гожъяськись кылбурчи вал, со нылкышно – воргорон кусыпъёсты но ӧз ватылы, соин ик книгалэн нимызъя нырысь ик малпан кылдэ, со воргоронлы вазиськемын шуыса. Но, редакторлэн кылъёсызъя, со озьы гинэ ӧвӧл. « Алла Кузнецова удмурт литературае пыриз война сярысь гожтэм кылбуръёсыныз, малы ке шуоно солэн будон, пинал вакытыз война аръёсы укшаз. Туж секыт улон сюресэз вал. Соин ик со тодаз вае пичи дырзэ, пинал дырзэ, война вакытъёсы кызьы будэмзэ. Ваньмыз со кызьы ке но выже шаердэ яратонэ. Озьыен, со воргоронлы гинэ уг вазиськы, тон мыным туж дуно шуыса, со вазиське аслаз шаерезлы но » Сергей Матвеев, «Удмуртия» книгапоттонниысь чеберлыко литературая редактор Та дырозь Алла Кузнецовалэн кылбуръёсыныз вить бичет поттэмын вал. Берпуметӥез – 2000-тӥ арын. Нош юасьёс али но луо, шуэ Сергей Матвеев. Соин ик куатетӥ бичетэз туж вакытаз потӥз. « Алла Алексеевна Кузнецова – со удмурт литературалэн классикез ини. Со одӥгез яркыт-яркыт кизили литератураын, соин ик, мон малпасько, солэн дуныз кылем арын-а, кылем даурын-а, ӵуказе-а, ӵуказе улыса-а, дас ар ортчыса-а, вуоно даурын-а, ноку но солэн дуныз уз кулэсмы. Котькуд кылбурез солэн марӟан выллем » Сергей Матвеев, «Удмуртия» книгапоттонниысь чеберлыко литературая редактор Кемаласен ӧз поталлялэ ни Удмуртиысь калык писательлэн Егор Загребинлэн ужъёсыныз книгаос но. « Сое асьмеос тодӥськом артист шуыса, драматург, солэн пьесаосыз трос, но со озьы ик трос гожъяз на веросъёс но, повестьёсыз но вань солэн, соин ик ми малпамы бырйыны проза удысысь ужъёссэ. Татчы, тани та «Ӵук лысвуос» бичетэ (12+), пыризы веросъёсыз » Сергей Матвеев, «Удмуртия» книгапоттонниысь чеберлыко литературая редактор Сергей Матвеевлэн верамезъя, ваньмыз ик соос озьы-а, тазьы-а инкуазен герӟаськемын. Солэсь чеберзэ, паймымонзэ гинэ уг возьмато, соос адямиез инкуазен тупаса, валче улыны дышето, инкуазь пыр адямилэсь сюлэмзэ чылкытато. « Та книгаын, арлэн пӧртэм дыръёсыз сяна, - тулыс, гужем, сӥзьыл, толалтэ - ӝутэмын инкуазез утёнъя туж лэчытэсь ужпумъёс. Кылсярысь, «Койык синъёс» веросэз вань, кытын пӧртэм югдуръёсъя одӥг воргорон изъянтэ койыкез. Сое адӟе со воргоронлэн ик пиез. Со койыкез жаля, атаеныз ваче пумит вуэ. И со пияшлэн, будыса, ялан син азяз пуко со койыклэн кысэм синъёсыз. Со аслыз шуэ, ноку нюлэскы пыӵалэн уз ветлы шуыса » Сергей Матвеев, «Удмуртия» книгапоттонниысь чеберлыко литературая редактор Владимир Михайловлэн «Вошъяське улон суред» бичетэз (6+) потӥз. Отчы нылпиослы кылбуръёс но поэмаос пыризы. Редактор пусъе, авторлэн туж чебересь кылсуредъёсыз. Соку ик син азе пуксе ваньмыз, мае со вера, возьматэ. « Пичи пияш мынэ поездын. Со учке укное, нош отын, укно сьӧрын, киноплёнкаысь кадръёс выллем, суредъёс ялан вошъясько, вошъясько… Тани таӵе вал, таӵе, отын кытын ке скалъёс возь вылын турын ишко, кытын ке турын турнало, озьы вошъяське. Одӥг ласянь со озьы, мукет ласянь, кылсуред вылэ поттыса, быдэс улонмес возьматэ кадь » Сергей Матвеев, «Удмуртия» книгапоттонниысь чеберлыко литературая редактор Книгаос быдэн 500 экземплярен потӥзы. Соосты «Удмуртия» книгаопоттоннилэн лавкаысьтыз басьтыны луоз. Тодэ вайытом, кемалась ик ӧвӧл издательствоын удмуртъёслэн осконзылы сӥзем но Удмуртилэн историез сярысь книгаос поттӥзы.  Озьы ик «Алла Кузнецова – таланто тылгизьыен вордскем мурт» материалэнымы тодматскыны ӵектӥськом. Тегъёс: Литература удмурткыл Удмуртия книгапоттонни книгаос Ижкар  